Klarissa Joubert se liggaam gevind | Maroela Media
Die soektog na Klarissa Joubert, 'n 19-jarige student van Orania wat Donderdag in die Oranjerivier verdwyn het, het tragies geëindig toe haar liggaam kort gelede gevind is.
Joost Strydom, uitvoerende hoof van die Orania Beweging, sê Joubert se liggaam is Maandag gevind naby die plek waar die fratsongeluk verlede week gebeur het.
Maroela Media het vroeër berig Joubert en nog vriende het op binnebande in die rivier afgedryf toe die band oënskynlik omgeslaan en Joubert in die water beland het. Haar maats het haar kort daarna uit die oog verloor, maar so gou moontlik hulp ontbied.
'n Enorme operasie is daarna van stapel gestuur om Joubert op te spoor. Hommeltuie, vliegtuie en helikopters het die gebied uit die lug gefynkam, snuffelhonde is ingespan en vrywilligers – almal van boere tot inwoners van die gebied – het onophoudelik gewerk om die rivier en omliggende gebied vir enige teken van Joubert te deursoek.
"Orania Veiligheidsdienste, die polisie en amptelike dorpsverteenwoordigers is op die toneel om die reuseoperasie wat oor etlike dae gestrek het, af te handel," het Strydom gesê.
"Tydens die soektog het Orania se amptelike veiligheidsgroepe, OraniaMED24, die polisie, boere uit die omgewing en honderde vrywilligers dag en nag saamgewerk om Klarissa te vind. Die Orania-gemeenskap, die omliggende boere en amptelike strukture se samewerking is 'n duidelike bewys van die vermoë wat ontsluit kan word as 'n gemeenskap saamwerk na 'n gemeenskaplike doel – selfs in 'n baie traumatiese tyd."
Strydom sê tydens die soektog na die jong meisie is 'n wye ondersteuningsnetwerk gevorm, wat alles van kos en brandstof tot gebede en ondersteuning ingesluit het.
"Die familie het opregte dank aan die gemeenskap van Orania, die vrywilligers, hulle vriende van Ermelo, die polisie en elke helper uitgespreek."
Hulle het ook gevra dat hul privaatheid in hierdie tyd gerespekteer word.
Honderde boodskappe van medelye het reeds ingestroom nadat die nuus oor Joubert se dood bekend geword het.
Ai so jonk. Ons dink aan al haar geliefdes. Baie sterkte.
Sjoe, soooo hartseer.
My innige meegevoel word betuig met haar familie en vriende.
Dankie aan die Orania-gemeenskap wat so saamgestaan het.
Dis baie hartseer. Baie sterkte aan al haar vriende en familie. Mag die Liefde van Jesus hulle toevou en vertroosting gee in hierdie hartseer tyd.
So so hartverskeurend. Geen woorde kan die hartseer ongedaan maak nie. Mag die familie net Die Vader se liefde en vertroosting ervaar.